CELEX: 52018PC0817
Language: lt
Date: 2018-12-07
Title: Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamos Reglamentų (ES) Nr. 1305/2013 ir (ES) Nr. 1307/2013 nuostatos, susijusios su tam tikromis tiesioginių išmokų ir paramos kaimo plėtrai taisyklėmis, taikomomis 2019 ir 2020 m.

EUROPOS KOMISIJA
            Briuselis, 2018 12 07
            COM(2018) 817 final
            2018/0414(COD)
            Pasiūlymas
            EUROPOS PARLAMENTO IR TARYBOS REGLAMENTAS
            kuriuo iš dalies keičiamos Reglamentų (ES) Nr. 1305/2013 ir (ES) Nr. 1307/2013 nuostatos, susijusios su tam tikromis tiesioginių išmokų ir paramos kaimo plėtrai taisyklėmis, taikomomis 2019 ir 2020 m. 
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Šio pasiūlymo tikslas – užtikrinti, kad Europos ūkininkams toliau tikrai būtų skiriama parama 2019 ir 2020 m., pritaikius du bendros žemės ūkio politikos (BŽŪP) teisėkūros procedūra priimtus teisės aktus. 
            
            
               Kalbant apie kaimo plėtrą, reikia atlikti tam tikrus Reglamento (ES) Nr. 1305/2013 (Kaimo plėtros reglamento) pakeitimus siekiant užtikrinti politikos tęstinumą paskutiniaisiais šio programavimo laikotarpio metais ir sklandų perėjimą prie kito programavimo laikotarpio. Šie pakeitimai susiję su nauju proporcingo išmokų už vietoves, kuriose esama gamtinių kliūčių, išskyrus kalnuotas vietoves, mažinimo tvarkaraščiu ir su EŽŪFKP techninės pagalbos, teikiamos Komisijos iniciatyva, naudojimu rengiantis įgyvendinti būsimą BŽŪP.
            
            
               Kalbant apie tiesiogines išmokas, kai kurios Reglamento (ES) Nr. 1307/2013 (Tiesioginių išmokų reglamento) nuostatos neapima 2020 kalendorinių metų, nes su 2020 kalendoriniais metais susijusios išlaidos bus patirtos 2021 finansiniais metais – pirmaisiais 2021–2027 m. daugiametės finansinės programos (DFP) metais. Taigi reglamento priėmimo metu nebuvo galima nustatyti su būsima DFP susijusių įsipareigojimų. Jeigu Reglamentas (ES) Nr. 1307/2013 nebūtų iš dalies pakeistas, kai kuriose valstybėse narėse kiltų finansinių sunkumų, susijusių su 2020 kalendorinių metų tiesioginėmis išmokomis, jau nekalbant apie sunkumus, susijusius su nauja (2021–2027 m.) DFP. Šioms valstybėms narėms kiltų didelių sunkumų, susijusių su tiesioginių išmokų ir kaimo plėtros paketų lėšomis, ir šie sunkumai paveiktų pagal abu ramsčius ūkininkams mokamas išmokas. Be to, įtraukiama kitų techninių elementų, palengvinsiančių dabartinės teisėkūros sistemos įgyvendinimą. 
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Siūlomi pakeitimai atitinka Kaimo plėtros reglamentą ir Tiesioginių išmokų reglamentą, taigi pasiūlymas atitinka dabartines BŽŪP nuostatas.
               
            
            
               •Suderinamumas su kitomis Sąjungos politikos sritimis
            
            
               
                  Netaikoma
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               Sutarties dėl Europos Sąjungos veikimo (SESV) 42 straipsnis ir 43 straipsnio 2 dalis. 
            
            
               •Subsidiarumo principas (neišimtinės kompetencijos atveju) 
            
            
               SESV numatyta, kad žemės ūkio srities kompetencija dalijasi Sąjunga ir valstybės narės. Sąjunga naudojasi šia kompetencija priimdama įvairius teisės aktus ir taip nustato ir įgyvendina ES bendrą žemės ūkio politiką, kaip nustatyta Sutarties dėl Europos Sąjungos veikimo 38–44 straipsniuose. Reglamentuose (ES) Nr. 1305/2013 ir (ES) Nr. 1307/2013 nustatyta paramos, teikiamos vykdant kaimo plėtrą ir mokant tiesiogines išmokas ūkininkams, sistema. Remiantis SESV 39 straipsniu, sutartyje nurodytas BŽŪP tikslas, be kita ko, yra užtikrinti deramą ūkininkų gyvenimo lygį, o siūloma iniciatyva atitinka šį tikslą. Europos žemės ūkio garantijų fondo (EŽŪGF) lėšomis pagal BŽŪP finansuojamos tiesioginės išmokos, o Reglamentu (ES) Nr. 1307/2013 reglamentuojamas jų mokėjimas Sąjungos lygmeniu. Parama kaimo plėtrai – neatskiriama BŽŪP dalis, kurią vykdant siekiama BŽŪP tikslų, nustatytų Sutartyje dėl Europos Sąjungos veikimo. Pasiūlymo pridėtinė vertė – juo bus užtikrinta, kad 2020 m. Europos ūkininkų tiesioginės pajamos tikrai būtų pastoviai remiamos ir kad paskutiniaisiais dabartinio programavimo laikotarpio metais būtų teikiama parama kaimo plėtrai. Šiuos tikslus galima pasiekti tik jei ES teisėkūros institucijos iš dalies pakeis Reglamentus (ES) Nr. 1305/2013 ir (ES) Nr. 1307/2013.
            
            
               •Proporcingumo principas
            
            
               
                  Pasiūlyme nėra jokių naujų politikos pokyčių, palyginti su teisėkūros procedūra priimtais aktais, kuriuos ketinama šiuo pasiūlymu iš dalies pakeisti. Galiojantys reglamentai šiuo pasiūlymu keičiami tiek, kiek tai būtina siekiant nurodytų tikslų. 
               
            
            
               •Priemonės pasirinkimas
            
            
               
                  Kadangi pirminiai teisėkūros procedūra priimami aktai yra Europos Parlamento ir Tarybos reglamentai, pakeitimai taip pat turėtų būti daromi Europos Parlamento ir Tarybos reglamentu, laikantis įprastos teisėkūros procedūros. 
               
            
         
         
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               Pasiūlymas skiriasi nuo įprastos praktikos, nustatytos Geresnio reglamentavimo gairėse ir priemonių rinkinyje. Nukrypti nuo įprastos praktikos būtina dėl šių priežasčių: 
            
            
               - pasiūlymo taikymo sritis labai techninė; 
            
            
               - iniciatyva taikoma tik paskutiniesiems dabartinio programavimo laikotarpio metams;
            
            
               - nenustatoma naujų politinių įsipareigojimų. 
            
            
               Taigi teikiant šį pasiūlymą poveikio vertinimas, viešos konsultacijos ir veiksmų gairės nereikalingi. Be to, teisės aktą reikia pradėti taikyti 2019 m., todėl teisėkūros institucijos turi jį priimti skubiai. 
            
            
            
               •Galiojančių teisės aktų ex post vertinimas / tinkamumo patikrinimas
            
            
               
                  Netaikoma
               
            
            
               •Konsultacijos su suinteresuotosiomis šalimis
            
            
               
                  Netaikoma
               
            
            
               •Tiriamųjų duomenų rinkimas ir naudojimas
            
            
               
                  Netaikoma
               
            
            
               •Poveikio vertinimas
            
            
               
                  Netaikoma
               
            
            
               •Reglamentavimo tinkamumas ir supaprastinimas
            
            
               
                  Netaikoma
               
            
            
               •Pagrindinės teisės
            
            
               
                  Pasiūlymu nepažeidžiamos pagrindinės teisės ir ypač laikomasi Europos Sąjungos pagrindinių teisių chartijoje nustatytų principų.
               
            
            
               4.POVEIKIS BIUDŽETUI
            
         
         
            
               
                  Valstybėms narėms siūloma galimybė toliau naudotis lankstaus tiesioginių išmokų ir kaimo plėtros lėšų pervedimo priemone 2020 kalendoriniais metais (2021 finansiniais metais) ir  sumažinus išmokas numatomas gauti lėšas tais metais pervesti iš tiesioginių išmokų ramsčio į kaimo plėtros ramstį gali, priklausomai nuo valstybių narių sprendimų, paveikti tiesioginių išmokų ir kaimo plėtros lėšų paskirstymą. Tačiau toks perkėlimas nekeis bendrų biudžetinių įsipareigojimų. 
               
               
                  Šio pasiūlymo finansinis poveikis išsamiau paaiškintas prie pasiūlymo pridedamoje finansinėje teisės akto pasiūlymo pažymoje.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Netaikoma
               
            
            
               •Aiškinamieji dokumentai (direktyvoms)
            
            
               
                  Netaikoma
               
            
            
               •Išsamus konkrečių pasiūlymo nuostatų paaiškinimas
            
            
            
               ·Kaimo plėtra
            
            
               Pasiūlymu suteikiama galimybė valstybėms narėms keisti išmokų už vietoves, kuriose tokios išmokos buvo mokamos ankstesniu programavimo laikotarpiu, tačiau kurios dabartiniu laikotarpiu nebelaikomos vietovėmis, kuriose esama gamtinių kliūčių (išskyrus kalnuotas vietoves) pagal Kaimo plėtros reglamento 31 straipsnio 5 dalį, proporcingo mažinimo tvarkaraštį. Šis pakeitimas turi būti atliktas dėl naujo vietovių, kuriose esama gamtinių kliūčių, išskyrus kalnuotas vietoves, ribų nustatymo termino pratęsimo Reglamentu (ES) 2017/2393 iki 2019 m. pabaigos, dėl kurio iki dabartinio programavimo laikotarpio pabaigos sutrumpės teisių į šias išmokas neteksiančių ūkininkų prisitaikymo laikotarpis. Remiantis šiais pakeitimais, būtų galima apskaičiuoti 2019 ir 2020 m. pereinamojo laikotarpio išmokas atsižvelgiant į 2014–2020 m. laikotarpio išmokų lygius. Be to, proporcingas pereinamojo laikotarpio išmokų mažinimas būtų ne toks staigus, nes valstybės narės nustatytų tokį galutinį išmokų lygį, kuris sudarytų pusę pradinio lygio. 
            
            
               Pasiūlymu padidinamos galimybės naudotis Komisijos iniciatyva teikiama technine pagalba, finansuojama Europos žemės ūkio fondo kaimo plėtrai (EŽŪFKP) lėšomis, veiksmams, susijusiems su pasirengimu būsimai BŽŪP. Pasiūlymas susijęs tik su techninės pagalbos apimtimi, o finansinė parama nekeičiama.
            
            
               ·Lankstus lėšų pervedimas tarp ramsčių 2020 m. ir sumažinus tiesiogines išmokas numatomų gauti lėšų pervedimas į kaimo plėtros ramstį
            
            
               Į pasiūlymą įtraukiamos nuostatos, susijusios su valstybių narių galimybe pervesti lėšas tarp ramsčių 2020 kalendoriniais metais (atitinkančiais 2021 finansinius metus). 2015–2019 m. laikotarpiu valstybės narės turėjo galimybę pervesti tam tikras  sumas iš tiesioginių išmokų ramsčio į kaimo plėtros ramstį ir atvirkščiai. Galiojančiomis taisyklėmis toks lankstus lėšų perkėlimas 2020 kalendoriniais metais (2021 finansiniais metais) nenustatytas. Šis finansinis mechanizmas yra svarbus siekiant suteikti valstybėms narėms galimybę lanksčiai pervesti lėšas valdant finansinius paketus ir optimaliai panaudoti turimas lėšas. Patirtis rodo, kad šis mechanizmas yra efektyvi valstybėms narėms skirta priemonė, todėl kai kurios valstybės narės iš vieno ramsčio į kitą perveda dideles sumas. Jeigu nebūtų galima naudotis lankstaus lėšų pervedimo iš vieno ramsčio į kitą priemone 2020 kalendoriniais metais (2021 finansiniais metais), kiltų didelių sunkumų kai kurių valstybių narių ūkininkams, nes tų valstybių narių finansiniams paketams poveikis gali būti didelis. Taigi pasiūlyme raginama suteikti galimybę pervesti lėšas iš vieno ramsčio į kitą 2020 kalendoriniais metais tomis pačiomis sąlygomis, kokios taikomos šiuo metu, ir toliau pervesti sumažinus išmokas numatomas gauti lėšas iš tiesioginių išmokų ramsčio į kaimo plėtros ramstį.
            
            
            
            
               2018/0414 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               kuriuo iš dalies keičiamos Reglamentų (ES) Nr. 1305/2013 ir (ES) Nr. 1307/2013 nuostatos, susijusios su tam tikromis tiesioginių išmokų ir paramos kaimo plėtrai taisyklėmis, taikomomis 2019 ir 2020 m. 
            
         
         
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 42 straipsnį ir 43 straipsnio 2 dalį,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  1
               ,
            
            
               laikydamiesi įprastos teisėkūros procedūros,
            
            
               kadangi:
            
            
               (1)dabartinė teisinė paramos kaimo plėtrai sistema – Europos Parlamento ir Tarybos reglamentas (ES) Nr. 1305/2013
                  2
               . Jame numatyta parama vietovėms, kuriose esama gamtinių kliūčių, išskyrus kalnuotas vietoves. Atsižvelgiant į naujo vietovių, kuriose esama gamtinių kliūčių, išskyrus kalnuotas vietoves, ribų nustatymo termino pratęsimą Europos Parlamento ir Tarybos reglamentu (ES) 2017/2393
                  3
                iki 2019 m. pabaigos ir trumpesnį teisių į išmokas neteksiančių ūkininkų prisitaikymo laikotarpį, išmokos, kurios pradedamos proporcingai mažinti tik 2019 m., turėtų būti pradedamos mokėti neviršijant 80 % 2014–2020 m. programavimo laikotarpiu nustatyto vidutinių išmokų dydžio. Išmokų lygis turėtų būti nustatomas taip, kad 2020 m. paskutinių mokamų išmokų lygis siektų pusę pradinių išmokų lygio;
            
            
               (2)siekiant padėti valstybėms narėms ir suinteresuotosioms šalims laiku pasirengti įgyvendinti būsimą bendrą žemės ūkio politiką (BŽŪP) ir užtikrinti sklandų perėjimą prie kito programavimo laikotarpio, turėtų būti paaiškinta, kad yra galimybė finansuoti veiklą, susijusią su pasirengimu įgyvendinti būsimą BŽŪP pasinaudojant Komisijos iniciatyva teikiama technine pagalba;
            
            
               (3)dabartinė teisinė tiesioginių išmokų sistema – Europos Parlamento ir Tarybos reglamentas (ES) Nr. 1307/2013
                  4
               . Kol šis reglamentas galioja, daugelis nuostatų gali būti taikomos, tačiau tam tikrose nuostatose yra konkrečiai nurodomi 2015–2019 kalendoriniai metai, kuriems taikoma 2014–2020 m. daugiametė finansinė programa. Kai kurių tokių nuostatų taikymas po 2019 kalendorinių metų nebuvo numatytas. 2018 m. birželio mėn. Komisija pateikė pasiūlymą dėl naujo reglamento, kurio tikslas – pakeisti Reglamentą (ES) Nr. 1307/2013, bet tik nuo 2021 m. sausio 1 d. Taigi tikslinga atlikti kelis techninius Reglamento (ES) Nr. 1307/2013 patikslinimus, kad jį būtų galima sklandžiai taikyti 2020 kalendoriniais metais;
            
            
               (4)Reglamento (ES) Nr. 1307/2013 11 straipsnyje nustatyta pareiga sumažinti konkrečiais kalendoriniais metais ūkininkams skirtinų tiesioginių išmokų sumos dalį, viršijančią 150 000 EUR, taikoma, kol galioja šis reglamentas. Tačiau šiuo metu tame straipsnyje valstybėms narėms nustatyta pareiga pranešti tik apie 2015–2019 m. sprendimus ir visas sumažinus išmokas tais metais numatomas gauti lėšas. Siekiant užtikrinti tolesnį dabartinės sistemos taikymą, turėtų būti nustatyta, kad valstybės narės taip pat turėtų pranešti apie sprendimus, susijusius su 2020 m., ir sumažinus išmokas tais metais numatomas gauti lėšas; 
            
            
               (5)lankstus lėšų pervedimas tarp ramsčių – neprivalomas lėšų pervedimas tarp tiesioginių išmokų ir kaimo plėtros ramsčių. Remiantis dabartiniu Reglamento (ES) Nr. 1307/2013 14 straipsniu, šią lankstaus lėšų pervedimo priemonę valstybės narės gali naudoti 2014–2019 kalendoriniais metais. Siekiant užtikrinti, kad valstybės narės galėtų laikytis savo strategijos, lėšas lanksčiai pervesti tarp ramsčių turėtų būti galima ir 2020 kalendoriniais metais, atitinkančiais 2021 finansinius metus; 
            
            
               (6)iš dalies pakeitus Reglamento (ES) Nr. 1307/2013 14 straipsnį dėl 2020 kalendorinių metų, tikslinga patikslinti į šį straipsnį daromas nuorodas, susijusias su valstybių narių pareiga linijiniu būdu sumažinti arba padidinti teisių į išmokas vertę dėl metinės nacionalinės viršutinės ribos pokyčių, kai jos praneša apie lankstaus lėšų perkėlimo tarp ramsčių priemonės taikymą;
            
            
               (7)todėl reglamentai (ES) Nr. 1305/2013 ir (ES) Nr. 1307/2013 turėtų būti atitinkamai iš dalies pakeisti;
            
            
               (8)siekiant nedelsiant suteikti galimybę valstybėms narėms naudotis būtina lankstaus lėšų perkėlimo priemone ir užtikrinti kaimo plėtros politikos tęstinumą paskutiniaisiais 2014–2020 m. programavimo laikotarpio metais, šis reglamentas turėtų būti taikomas nuo 2019 m. kovo 1 d., 
            
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 1305/2013 pakeitimai
            
            
               Reglamentas (ES) Nr. 1305/2013 iš dalies keičiamas taip:
            
         
         
            
               (1)31 straipsnio 5 dalyje įrašoma antra pastraipa:
            
            
               „Nukrypstant nuo pirmos pastraipos, jeigu išmokas pradedama proporcingai mažinti tik 2019 m., jos neviršija 80 % 2014–2020 m. programavimo laikotarpiu nustatytos vidutinės išmokos. Išmokų lygis nustatomas taip, kad 2020 m. paskutinių mokamų išmokų lygis siektų pusę pradinių išmokų lygio.“;
               
            
               (2)51 straipsnio 1 dalyje įrašoma antra pastraipa:
            
            
               „EŽŪFKP lėšomis gali būti finansuojama pasirengimo įgyvendinti BŽŪP kitu programavimo laikotarpiu veikla.“
            
            
            
               2 straipsnis
            
            
               Reglamento (ES) Nr. 1307/2013 pakeitimai
            
            
               Reglamentas (ES) Nr. 1307/2013 iš dalies keičiamas taip:
            
            
               (1) 7 straipsnio 2 dalis pakeičiama taip:
            
            
               „2. 11 straipsnyje nurodytos sumažinus išmokas numatomos gauti lėšos (kurių suma lygi II priede nustatytų nacionalinių viršutinių ribų, pridėjus pagal 58 straipsnį skiriamą sumą, ir III priede nustatytų grynųjų viršutinių ribų skirtumui) kiekvienai valstybei narei kiekvienais kalendoriniais metais skiriamos kaip Sąjungos parama, finansuojama iš Europos žemės ūkio fondo kaimo plėtrai (EŽŪFKP).“;
            
            
            
               (2)11 straipsnio 6 dalis papildoma trečia pastraipa:
            
            
               „Valstybės narės iki 2019 m. gruodžio 31 d. praneša Komisijai apie 2020 kalendorinių metų sprendimus, priimtus pagal šį straipsnį, ir visas sumažinus išmokas tais metais numatomas gauti lėšas“;
            
            
            
               (3)14 straipsnis iš dalies keičiamas taip:
            
            
            
               (a)1 dalis papildoma šia šešta pastraipa: 
            
            
               „Iki 2019 m. gruodžio 31 d. valstybės narės gali nuspręsti skirti papildomą paramą, 2021 finansiniais metais finansuojamą iš EŽŪFKP, neviršijančią 15 % jų metinių nacionalinių viršutinių ribų 2020 kalendoriniais metais, kaip nustatyta šio reglamento II priede. Todėl atitinkama suma nebegali būti naudojama tiesioginėms išmokoms skirti. Apie šį sprendimą jos praneša Komisijai iki 2019 m. gruodžio 31 d. ir nustato pasirinktą procentinę dalį.“;
            
            
            
               (b)2 dalis papildoma šešta pastraipa: 
            
         
         
            
               „Iki 2019 m. gruodžio 31 d. valstybės narės gali nuspręsti tiesioginėms išmokoms skirti 15 % neviršijančią sumą, o Bulgarija, Estija, Ispanija, Latvija, Lenkija, Lietuva, Portugalija, Rumunija, Slovakija, Suomija ir Švedija – 25 % neviršijančią sumą, skirtą paramai, finansuojamai iš EŽŪFKP 2021 m. finansiniais metais pagal Sąjungos teisės aktą, priimtą remiantis Tarybos priimtu reglamentu pagal Sutarties dėl Europos Sąjungos veikimo 312 straipsnio 2 dalį. Todėl atitinkama suma nebegali būti naudojama paramai, finansuojamai iš EŽŪFKP. Apie šį sprendimą jos praneša Komisijai iki 2019 m. gruodžio 31 d. ir nustato pasirinktą procentinę dalį.“; 
            
            
            
               (4)22 straipsnio 5 dalis pakeičiama taip:
            
            
               „5. Jei Komisijos pagal 1 dalį valstybei narei nustatyta viršutinė riba skiriasi nuo ankstesniais metais nustatytos viršutinės ribos dėl bet kurio tos valstybės narės sprendimo, priimto remiantis šio straipsnio 3 dalimi, 14 straipsnio 1 arba 2 dalimis, 42 straipsnio 1 dalimi, 49 straipsnio 1 dalies antra pastraipa, 51 straipsnio 1 dalies antra pastraipa arba 53 straipsniu, ta valstybė narė linijiniu būdu sumažina arba padidina visų teisių į išmokas vertę, kad užtikrintų, jog būtų laikomasi šio straipsnio 4 dalies.“
            
            
            
               3 straipsnis
            
            
               Įsigaliojimas ir taikymas
            
            
               Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            
            
               Jis taikomas nuo 2019 m. kovo 1 d. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                  Europos Parlamento vardu
                        Tarybos vardu
               
               
                  Pirmininkas
                        Pirmininkas
               
            
            
               FINANSINĖ TEISĖS AKTO PASIŪLYMO PAŽYMA
            
            
            
                     
                        FINANSINĖ PAŽYMA
                     
                  
                  
                     
                        FS/18/CS/pl 5249450
                     
                  
               
                     
                  
                  
                     
                        6.15.2018.1
                     
                  
               
                     
                  
                  
                     
                        DATA: 2018 09 13
                     
                     
                  
               
                     
                        1.
                     
                  
                  
                     
                        BIUDŽETO IŠLAIDŲ KATEGORIJA. Dabartinė DFP. 2 išlaidų kategorija, 2021–2027 m. DFP pasiūlymas. 3 išlaidų kategorija
                     
                     
                        2019 m. biudžeto projektas:
                     
                     
                        05 03 Tiesioginės išmokos, pritaikius finansinės drausmės priemones
                     
                     
                        05 04 60 Europos žemės ūkio fondas kaimo plėtrai — EŽŪFKP (2014–2020 m.)
                     
                  
                  
                     
                        ASIGNAVIMAI:
                     
                     
                        mln. EUR
                     
                     
                     
                        40 981,6
                     
                     
                     
                        14 673,6
                     
                  
               
                     
                        2.
                     
                  
                  
                     
                        PAVADINIMAS
                     
                     
                        Europos Parlamento ir Tarybos reglamento, kuriuo iš dalies keičiamos reglamentų (ES) Nr. 1305/2013 ir (ES) Nr. 1307/2013 nuostatos, susijusios su tam tikromis tiesioginių išmokų ir paramos kaimo plėtrai taisyklėmis, taikomomis 2019 ir 2020 m., pasiūlymas
                     
                     
                  
               
                     
                        3.
                     
                  
                  
                     
                        TEISINIS PAGRINDAS
                     
                     
                        Sutarties dėl Europos Sąjungos veikimo 42 straipsnis ir 43 straipsnio 2 dalis 
                     
                     
                  
               
                     
                        4.
                     
                  
                  
                     
                        TIKSLAI
                     
                     
                        Šio pasiūlymo tikslas – užtikrinti, kad Europos ūkininkams 2019 ir 2020 m. toliau būtų skiriama parama, pritaikius du bendros žemės ūkio politikos (BŽŪP) teisėkūros procedūra priimamus  kaimo plėtros (Reglamentas (ES) Nr. 1305/2013) ir tiesioginių išmokų (Reglamentas (ES) Nr. 1307/2013) teisės aktus. 
                     
                     
                  
               
                     
                        5.
                     
                  
                  
                     
                        FINANSINIS POVEIKIS
                     
                  
                  
                     
                        12 MĖNESIŲ LAIKOTARPIS
                        (mln. EUR)
                     
                  
                  
                     
                        EINAMIEJI FINANSINIAI METAI
                     
                     
                        2018 m.
                     
                     
                        (mln. EUR)
                     
                  
                  
                     
                        ATEINANTYS FINANSINIAI METAI
                     
                     
                        2019 m.
                     
                     
                        (mln. EUR)
                     
                  
               
                     
                        5.0
                     
                  
                  
                     
                        IŠLAIDOS
                     
                     
                        -
                              ES BIUDŽETO (GRĄŽINAMOSIOS IŠMOKOS IR (ARBA) INTERVENCIJOS)
                     
                     
                        -
                              NACIONALINIŲ INSTITUCIJŲ
                     
                     
                        -
                              KITA
                     
                  
                  
                     
                     
                  
                  
                     
                        nėra
                     
                  
                  
                     
                        nėra
                     
                     
                  
               
                     
                        5.1
                     
                  
                  
                     
                        PAJAMOS
                     
                     
                        -
                              ES NUOSAVIEJI IŠTEKLIAI (MOKESČIAI IR (ARBA) MUITAI)
                     
                     
                        -
                              NACIONALINĖS
                     
                  
                  
                     
                  
                  
                     
                  
                  
                     
                  
               
                     
                  
                  
                     
                  
                  
                     
                        2017 m.
                     
                  
                  
                     
                        2018 m.
                     
                  
                  
                     
                        2019 m.
                     
                  
                  
                     
                        2020 m.
                     
                  
               
                     
                        5.0.1
                     
                  
                  
                     
                        IŠLAIDŲ SĄMATA
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.1.1
                     
                  
                  
                     
                        PAJAMŲ SĄMATA
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.2
                     
                  
                  
                     
                        SKAIČIAVIMO METODAS
                     
                     
                        Žr. pastabas
                     
                  
               
                     
                        6.0
                     
                  
                  
                     
                        AR PROJEKTAS GALI BŪTI FINANSUOJAMAS IŠ ASIGNAVIMŲ, ĮRAŠYTŲ Į ATITINKAMĄ EINAMOJO BIUDŽETO SKYRIŲ?
                     
                  
                  
                     
                        netaikoma
                     
                  
               
                     
                        6.1
                     
                  
                  
                     
                        AR PROJEKTAS GALI BŪTI FINANSUOJAMAS PERVEDANT LĖŠAS IŠ VIENO EINAMOJO BIUDŽETO SKYRIAUS Į KITĄ?
                     
                  
                  
                     
                        netaikoma
                     
                  
               
                     
                        6.2
                     
                  
                  
                     
                        AR REIKĖS PAPILDOMO BIUDŽETO?
                     
                  
                  
                     
                        NE
                     
                  
               
                     
                        6.3
                     
                  
                  
                     
                        AR ASIGNAVIMUS REIKĖS ĮTRAUKTI Į BŪSIMUS BIUDŽETUS?
                     
                  
                  
                     
                        TAIP (žr. pastabas)
                     
                  
               
                     
                        PASTABOS
                     
                     
                     
                        Kalbant apie paramą kaimo plėtrai pagal Reglamentą (ES) Nr. 1305/2013 (EŽŪFKP), pasiūlymas susijęs su 2019–2021 finansiniais metais, o siūlomi tiesioginių išmokų pagal Reglamentą (ES) Nr. 1307/2013 pakeitimai susiję su 2020 kalendoriniais metais (2021 finansiniais metais). 
                     
                     
                        Dėl šio pasiūlymo išlaidos nepadidėja. 
                     
                     
                        Siūlomų nuostatų, kuriomis valstybėms narėms bus suteikta galimybė atlikti 2020 kalendoriniais metais (2021 finansiniais metais) tiesioginėms išmokoms skirtų ir 2021 finansinių metų EŽŪFKP sumų pervedimą, taip pat 2020 kalendoriniais metais sumažinus išmokas numatomas gauti lėšas pervesti į 2021 finansinių metų EŽŪFKP lėšas, poveikis priklausys nuo to, kaip valstybės narės tas nuostatas įgyvendins, todėl šiuo metu šį poveikį sunku įvertinti. 
                     
                     
                        Bet kuriuo atveju dėl tokio pervedimo bendri įsipareigojimų asignavimai nepasikeis – bet kokios iš tiesioginėms išmokoms skirtų sumų išskaičiuotos sumos bus kompensuojamos atitinkamai padidinant EŽŪFKP lėšų sumas ir atvirkščiai. 
                     
                     
                        Kalbant apie mokėjimų asignavimus, jeigu valstybėms narėms įgyvendinant šias nuostatas reikėtų atlikti grynąjį pervedimą į EŽŪFKP, gali tekti 2021 finansinių metų išmokas išmokėti šiek tiek vėliau – kitais metais, palyginti su padėtimi, jei valstybėms narėms įgyvendinant šias nuostatas reikėtų atlikti grynąjį pervedimą į tiesioginėms išlaidoms skirtas lėšas arba lėšų išvis nereikėtų perskirstyti. 
                     
                     
                        Šiuo etapu šio poveikio įvertinti negalima, tačiau bet kokiu atveju tikimasi, kad jis bus minimalus.
                     
                     
                        Pavyzdžiui, nedarant poveikio valstybės narės pasirinkimui, susijusiam su 2020 kalendoriniais metais (2021 finansiniais metais), lanksčiai pervedant lėšas 2018 ir 2019 finansiniais metais reikėtų atlikti atitinkamai 612 mln. EUR ir 920 mln. EUR grynąjį pervedimą į EŽŪFKP. Tais pačiais finansiniais metais sumažinus išmokas numatomos gauti lėšos, pervedamos į EŽŪFKP, sudarytų atitinkamai 110 mln. EUR ir 111 mln. EUR. 
                     
                     
                        Atsižvelgiant į ankstesnę patirtį ir pasiūlytus 2021–2027 m. biudžeto paketus, neatrodo, kad reikės atlikti grynąjį pervedimą į EŽŪGF, tačiau šiuo etapu tokios galimybės visiškai atmesti negalima. Tokiu atveju, siekiant laikytis taikomų viršutinių ribų, tokioms diferencijuotosioms išlaidoms, kaip išmokos iš EŽŪFKP, gali prireikti suteikti žemesnio lygio prioritetą.
                     
                  
               
         
         
            
                  
                     (1)
                  
                        OL C , , p. .
               
               
                  
                     (2)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL L 347, 2013 12 20, p. 487). 
               
               
                  
                     (3)
                  
                        2017 m. gruodžio 13 d. Europos Parlamento ir Tarybos reglamentas (ES) 2017/2393, kuriuo iš dalies keičiami reglamentai (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, (ES) Nr. 1308/2013, kuriuo nustatomas bendras žemės ūkio produktų rinkų organizavimas, ir (ES) Nr. 652/2014, kuriuo nustatomos išlaidų, susijusių su maisto grandine, gyvūnų sveikata ir gerove bei augalų sveikata ir augalų dauginamąja medžiaga, valdymo nuostatos (OL L 350, 2017 12 29, p. 15). 
               
               
                  
                     (4)
                  
                        2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).